சபரீசன் வேதமூர்த்தி

சபரீசன் வேதமூர்த்தி (பிறப்பு: சூலை 17, 1976) ஒரு  இந்திய தொழில்முனைவோரும், தமிழக முதல்வர் மு. க. ஸ்டாலினின் மருமகனும் ஆவார். சபரீசன்,  தனியார்  விண்வெளி தொழில்நுட்பத்துறை ஈடுபாட்டிற்காகவும்  இந்தியா மற்றும் அயல்நாடுகளில் திராவிட ஆய்வுத்துறை கல்வி நன்கொடை  நடவடிக்கைகளுக்காகவும் அறியப்படுகிறார்.

 அரசியல் வாழ்க்கை 
சபரீசன்,  திமுக கட்சி மற்றும் குறிப்பாக  முதல்வர் மு. க. ஸ்டாலின் தலைமைக்கு வியூக வகுப்பாளாராவும், ஆலோசனை மற்றும் ஒருங்கிணைப்பாளராகவும் உள்ளார் .  தொழில்நுட்பம் சார்ந்த பிரச்சார அணுகுமுறைகள் மற்றும்  சமூக ஊடக ஈடுபாடு மூலம் டிஜிட்டல் முன்னெடுப்புகளில் கவனம் செலுத்தி, திமுகவை நவீனமயமாக்குவதில் திரைக்குப் பின்னால் இருந்து பணியாற்றிவருகிறார் .
 2021 சட்டமன்றத் தேர்தலுக்கான  திமுக மற்றும் அரசியல் வியூக வகுப்பாளர்  பிரசாந்த் கிஷோரின் ஐபேக் நிறுவனம் இடையேயான ஒத்துழைப்பை சபரீசன் உருவாக்கினார் , இது 2021 சட்டமன்றத் தேர்தலில் திமுக கட்சியின் தேர்தல் வெற்றிக்கு வழிவகுத்தது .

 தொழில்  
 விண்வெளி தொழில்நுட்பம் 
2024 ஆம் ஆண்டில், இந்தியாவின் முதல் துறை சார்ந்த  தனியார்  விண்வெளி  தொழில்நுட்ப நிறுவனமான வானம் நிறுவனத்தை இணைந்து நிறுவினார் . முன்னாள்  இஸ்ரோ விஞ்ஞானி  நம்பி நாராயணன் போன்ற இந்திய விஞ்ஞானிகளின் உதவியுடன்  தமிழ்நாட்டில் இளம்  விண்வெளி  தொழில்முனைவோர்களுக்கு வழிகாட்டுதல் அளிப்பதே வானம் நிறுவனத்தின் நோக்கமாகும் , மேலும் தொழிலதிபர் ரவி மரிவாலா மற்றும் நடிகர்  ர. மாதவன் ஆகியோரைக் கொண்ட ஆலோசனைக் குழுவும் இதில் அடங்கும் . வேகமாக முன்னேறி வரும் விண்வெளி தொழில்நுட்பத் துறையில் அடுத்த தலைமுறையை ஆதரிப்பதே இம் முயற்சியின் நோக்கமாகும்.

 தொடக்க நிறுவனங்களுக்கான ஆதரவு 
வளர்ந்து வரும்  தொழில்நுட்ப புத்தொழில் நிறுவனங்களுக்கு, குறிப்பாக இரண்டாம் மற்றும் மூன்றாம் நிலை நகரங்களைச் சார்ந்த  தொழில்முனைவோர்களுக்கு ஊக்கமளிக்கும் விதை என்கிற ஆலோசனைக் குழுவில் சபரீசன் உள்ளார்  . இவ்வழிகாட்டுதல் தொடக்க நிலை  நிறுவனங்களுக்கான மையமாக தமிழ்நாடு மாநிலம் உருவாகும் என எதிர்பார்க்கப்படுகிறது .

 தொண்டு மற்றும் கல்வி பங்களிப்புகள் 
 கேம்பிரிட்ஜ் பல்கலைக்கழகத்திற்கு மானியம் 
ஜூன் 2025 ஆண்டில், சபரீசன் தனது மனைவியுடன் சேர்ந்து இங்கிலாந்து  கேம்பிரிட்ஜ் பல்கலைக்கழகத்திற்கு ஒரு பெரிய கல்வி நன்கொடையினை அறிவித்தார் . இந்த நன்கொடை நிரந்தர  முனைவர் பட்ட மாணவர் சேர்க்கைக்கும், தமிழ்நாட்டில் பொதுக் கொள்கை, அரசியல் மற்றும் பொருளாதார வளர்ச்சியில்  திராவிட இயக்கத்தின் தாக்கத்தை மையமாகக் கொண்ட தொடர்ச்சியான ஆராய்ச்சிகளுக்கு  உதவும் . தமிழ்நாடு முன்னாள்  முதலமைச்சரும் திராவிட இயக்கத்தவருமான  மு. கருணாநிதியின் நினைவாக உருவாக்கப்பட்ட கேம்பிரிட்ஜில் உள்ள மு. கருணாநிதி உதவித்தொகை, சமூகம் மற்றும்  பொருளாதாரத்தில்  பின்தங்கிய மாணவர்களுக்கு பயனளிக்கும் என்றும், தமிழ்நாட்டின் வளர்ச்சி மாதிரி மற்றும்  சமூக நீதி நெறிமுறைகள் பற்றிய உலகளாவிய புரிதலை ஊக்குவிக்கும் என்றும் எதிர்பார்க்கப்படுகிறது . உள்ளடக்கம், சமத்துவம், மக்கள் நலன் மற்றும் அடித்தள அரசியல்  போன்ற  அடிக்கருத்தியலில்  கவனம் செலுத்தி, தமிழக பொருளாதாரம் குறித்த உலகளாவிய புரிதலை விரிவுபடுத்துவதே இந்த முயற்சியின் நோக்கமாகும் .

 கல்வி பங்களிப்புகள் 
 லண்டனில் உள்ள ஓரியண்டல் மற்றும் ஆப்பிரிக்க ஆய்வு பள்ளி நூலகத்தில் ஒரு பிரத்யேகப் பகுதியை நிறுவுவதற்காக, சபரீசனிடமிருந்து SOAS லண்டன் பல்கலைக்கழகம் 200 புத்தகங்களைப் பெற்றது . இந்த முயற்சி சர்வதேச மாணவர்கள் மற்றும் ஆராய்ச்சியாளர்களுக்கு திராவிட இலக்கியத்தை அணுகக்கூடியதாக மாற்றுவதை நோக்கமாகக் கொண்டுள்ளது.

டிசம்பர் 5, 2025 அன்று, லண்டன் SOAS பல்கலைக்கழகம் அம்பேத்கர்-கலைஞர் என்ற மூன்று மாத உதவித்தொகையினை அறிமுகப்படுத்தியது. இவ்வுதவித்தொகை இந்தியாவின் தமிழ்நாட்டைச் சேர்ந்த மாணவர்களுக்கு சமூக நீதி மற்றும் கூட்டாட்சி பாடங்களில்  ஆராய்ச்சி மற்றும் தொழில்முறை திறன் மேம்பாடு ஆகியவற்றிற்கு உதவும் என்று கூறப்பட்டுள்ளது. 

இவ்வுதவித்தொகை இந்தியத் தலைவர்களான  பி.ஆர். அம்பேத்கர் மற்றும் மு. கருணாநிதி அவர்களின் பெயரிடப்பட்டது. ஜூன் 2025 அன்று கேம்பிரிட்ஜ் பல்கலைக்கழகத்தில் உருவாக்கப்பட்ட மு. கருணாநிதி உதவித்தொகைக்கு அடுத்தபடியாக இது இரண்டாவது உதவித்தொகை ஆகும்.

 குடும்பம்
சபரீசன் வேதமூர்த்தி 1976 ஜூலை 17 ஆம் தேதி  தமிழ்நாட்டின்  சென்னையில் பிறந்தார் . அவரது சொந்த ஊர் திருநெல்வேலி. அவர்  தமிழக முதல்வர்  மு. க. ஸ்டாலினின் மகள் செந்தாமரை ஸ்டாலினை மணந்தார், அவர்களுக்கு இரண்டு குழந்தைகள் உள்ளனர். அவரது தந்தை வேதமூர்த்தி 11 செப்டம்பர் 2025 அன்று சென்னையில் 80 வயதில் உடல்நலக்குறைவால் காலமானார் .

 மேற்கோள்கள் 

பகுப்பு:தமிழக அரசியல்வாதிகள்
பகுப்பு:1976 பிறப்புகள்
பகுப்பு:வாழும் மக்கள்
பகுப்பு:கருணாநிதி குடும்பம்